# Eulàlia Vintró Castells

Eulàlia Vintró Castells (Barcelona, 30 d'agost de 1945) és una filòloga, professora universitària i política catalana. Fou regidora durant 16 anys i tinenta d'alcalde de l'Ajuntament de Barcelona i diputada al Parlament de Catalunya i a les Corts Espanyoles entre 1979 i 1982.

## Trajectòria acadèmica

Nascuda el 30 d'agost de 1945. Estudià a la Facultat de Filosofia i Lletres de la Universitat de Barcelona, on es llicencià en Filologia Clàssica. Es dedicà a la docència a l'educació secundària i fou professora de Filologia Grega a la Universitat de Barcelona (UB) del 1967 fins al 1977. El 1970 es doctorà en Filologia Grega a la mateixa universitat amb una tesi sobre la medicina hipocràtica. Els anys 1977 i 1978 fou vicedegana de la Facultat de Filosofia i Lletres de la UB. El 1984 guanyà la càtedra de Filologia Grega a la UB.
Fou vicedegana del Col·legi de Doctors i Llicenciats de Catalunya i Balears del 1971 al 1977, tresorera del Consejo General de Colegios de Doctores y Licenciados durant entre els 1977 i 1981, i Secretària General de la Universitat de Barcelona del 1978 al 1979.

## Trajectòria política

Durant el franquisme milità a l'Organització Comunista Bandera Roja i el 1974 ingressà al Partit Socialista Unificat de Catalunya (PSUC), on va ser membre del comitè central. A les eleccions generals espanyoles de 1979 fou elegida diputada pel PSUC a les Corts Generals fins al 1982.
A les eleccions municipals del 1983 resultà elegida regidora de l'Ajuntament de Barcelona i va ser nomenada regidora d'Educació el 1985 fins al 1987. Paral·lelament havia estat elegida diputada a les eleccions al Parlament de Catalunya de 1984. A l'Ajuntament de Barcelona passà a ser tercera tinenta d'alcalde de l'àmbit d'Educació i de Benestar Social de juliol de 1987 a juliol de 1991 amb l'alcalde Pasqual Maragall, i segona tinenta d'alcalde de juliol de 1991 a juliol de 1995.
Fou candidata d'Iniciativa per Catalunya Verds a les eleccions municipals del 1995, arran de les quals es convertí novament en segona tinenta d'alcalde primer amb l'alcalde Maragall i després amb Joan Clos fins a les eleccions de 1999, quan decidí no presentar-se.

## Referències

* ↑ Baiges, Siscu. «Que hablen de ‘régimen del 78’ me indigna porque el ‘régimen’, para los que venimos de la época que venimos, era el otro» (en espanyol europeu), 31-08-2022. [Consulta: 22 maig 2023].
* ↑ Martí, Pep. «El principal repte de Barcelona és corregir la desigualtat social». Nació Digital, 6 maig023. [Consulta: 22 maig 2023].
* ↑ Crespo, Txema G. «"En el Congreso no hay mal humor, sino mala educación"» (en castellà). El País [Madrid], 16-10-2007. ISSN: 1134-6582.
* ↑ «Eulàlia Vintró». Memorial Democràtic. Arxivat de l'original el 2023-05-22. [Consulta: 22 maig 2023].
* ↑ Trobat, Antoni. «Entrevista a Eulàlia Vintró, exdiputada i exregidora d'ICV a Barcelona». Crític, 29-08-2018. [Consulta: 22 maig 2023].
* ↑ Utrera, Joaquima «Vintró propone a Enseñanza cerrar las escuelas concertadas obsoletas» (en castellà). El País [Madrid], 07-05-1999. ISSN: 1134-6582.
* ↑ «Eulàlia Vintró cerrará la lista de ICV en las generales» (en castellà). El País [Madrid], 11-01-2008. ISSN: 1134-6582.
* ↑ «Eulàlia Vintró Castells». Arxiu Històric de la Ciutat de Barcelona. [Consulta: 22 maig 2023].